HU Az Európai Unió Hivatalos Lapja C 392/32

2017. augusztus 17-én benyújtott kereset – Algebris (UK) és társai kontra Bizottság

(T-570/17. sz. ügy)

(2017/C 392/42)

Az eljárás nyelve: angol

Felek

Felperesek: Algebris (UK) Ltd (London, Egyesült Királyság), Anchorage Capital Group LLC (New York, New York, Egyesült Államok), Ronit Capital LLP (London) (képviselők: T. Soames ügyvéd, R. East Solicitor, N. Chesaites Barrister és J. Vandenbussche ügyvéd)

Alperes: Európai Bizottság

Kérelmek

A felperesek azt kérik, hogy a Törvényszék:

— semmisítse meg a Banco Popular Español S. A. tekintetében a 2017. június 7-i SRB/EES/2017/08 határozatban az Egységes Szanálási Testület által megállapított szanálási program jóváhagyásáról szóló, 2017. június 7-i (EU) 2017/1246 bizottsági határozatot (1) teljes egészében, vagy másodlagosan annak 1. cikkét;

— a Bizottságot kötelezze a felperesek részéről felmerült jogi költségek viselésére.

Jogalapok és fontosabb érvek

Keresetük alátámasztása érdekében a felperesek hat jogalapra hivatkoznak.

1. Az első jogalap értelmében az Európai Bizottság nem megfelelően vagy egyáltalán nem tartotta be azon jogi kötelezettségét, hogy értékelje a szanálási program diszkrecionális szempontjait.

2. A második, arra alapított jogalap, hogy az Európai Bizottság nem indokolta megfelelően a vitatott határozatát.

3. A harmadik jogalap szerint az Európai Bizottság az EUMSZ 339. cikkel, az Egységes Szanálási Mechanizmusról és az Egységes Szanálási Alapról szóló 806/2014/EU rendelet (2) 88. cikkének (1) bekezdésével és a Bíróság ítélkezési gyakorlatával ellentétes módon súlyosan megsértette a titkosság és a szakmai titoktartás elvét, és így nem tartotta tiszteletben a felpereseket megillető, az Európai Unió Alapjogi Chartájának 41. cikkében rögzített megfelelő ügyintézéshez való jogot.

4. A negyedik jogalap értelmében az Európai Bizottság nyilvánvaló értékelési hibát követett el a 806/2014 rendelet 14., 18., 20., 21., 22. és 24. cikkének alkalmazásakor. — E tekintetben a felperesek azt állítják, hogy a Banco Popular értékelése, amely a szanálási program keretében végrehajtott szanálás alapját képezte, nem volt méltányos, prudens és reális, továbbá nem állt összhangban a „hitelezői kompenzáció” elvével; így az nem képez olyan pontos, megbízható és ellentmondásmentes bizonyítékot, amelyen a szanálási program alapulhat; továbbá nem alkalmas a vitatott határozat alátámasztására. Ezentúl és ugyanezen okok miatt a szanálási program (és következésképpen a vitatott határozat) nyilvánvalóan aránytalan volt, mivel túllépte a szanálási célok eléréséhez szükséges mértéket.

5. Az ötödik jogalap szerint a vitatott határozatban jóváhagyott szanálási program megsérti a felperesek tulajdonjogait, ahogy azokat az uniós jog alapelvei és az Alapjogi Charta 17. cikke rögzítik.

6. A hatodik jogalap értelmében az Európai Bizottság a szanálási program elfogadásával és jóváhagyásával megsértette a felperesek meghallgatáshoz való jogát, ahogyan azt az Alapjogi Charta 41. cikke és a Bíróság ítélkezési gyakorlata biztosítja.

(1) A Banco Popular Español S. A. szanálási programjának jóváhagyásáról szóló, 2017. június 7-i (EU) 2017/1246 bizottsági határozat (az értesítés a C(2017) 4038. számú dokumentummal történt), HL 2017. L 178., 15. o.

(2) A hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendelet.